Putin Tog‘li Qorabog‘dagi mojaro tomonlarini zudlik bilan o‘t ochishni to‘xtatishga chaqirdi

Vladimir Putin Tog‘li Qorabog‘dagi tutashuv chizig‘ida jangovar harakatlar boshlangani haqidagi xabarlardan chuqur tashvishda. Bu haqda Rossiya prezidentining matbuot kotibi Dmitriy Peskov ma’lum qildi, deya xabar beradi “TASS”.

“Prezident Putin mojaro taraflarini zudlik bilan o‘t ochishni to‘xtatish va qurbonlar bo‘lmasligi uchun o‘zlarini tiyishga chaqiradi. U vaziyat yana qurolli qarama-qarshilikka borganidan afsusda. Chunki keyingi paytda ham uch tomonlama (Rossiya, Armaniston, Ozarbayjon), ham xalqaro formatda (YeXHTning Rossiya, Fransiya va AQSh vakillaridan iborat Minsk guruhi) mojaroni tartibga solishga qaratilgan bir qator harakatlar amalga oshirilgandi”, — deya ta’kidlagan Peskov.
Mojaro tomonlari tutashuv chizig‘ida sulh buzilganida bir-birini ayblamoqda. Jumladan, Armaniston mudofaa vazirligi Ozarbayjon armiyasi va tan olinmagan Tog‘li Qorabog‘ respublikasi kuchlari o‘rtasida shiddatli to‘qnashuvlar ketayotganligini ma’lum qilgan bo‘lsa, Ozarbayjon mudofaa vazirligi Armaniston qurolli kuchlarini tutashuv chizig‘idagi aholi punktlariga artilleriya zarbalari berishda ayblagan.